Katrine Robsøe (RV), 2025-03-25:
Tusind tak for det.
Først og fremmest vil jeg sige tusind tak til alle mine kollegaer, der også har været med til at kæmpe for, at vi rent faktisk får den her Havnaturfond nu.
Det er virkelig på tide, og det er så godt, at vi nu tager et skridt i den rigtige retning, også til at få finansieret nogle af alle de her gode tiltag, som vi gerne vil gøre, mange år ud i fremtiden og ikke bare med puljer, der udløber igen ved den næste finanslov.
Så jeg er rigtig, rigtig glad for, at vi tager et godt skridt i den retning.
Det er supergodt, at vi nu får sat midler af til genopretning og til at få mere viden omkring sameksistensen mellem vedvarende energianlæg og vores havmiljø, så vi får forsket og får data om vores hav og havbund i langt højere grad, end vi har gjort indtil nu.
Det er der virkelig et behov for, hvis vi rent faktisk vil have gjort noget.
Derfor får jeg også bare lyst til at sige, at selv om det her er et rigtig, rigtig godt skridt i den rigtige retning, kommer det her jo aldrig til at kunne stå alene.
Der kommer aldrig til at kunne plantes så meget ålegræs eller genoprettes så mange stenrev, at vi ikke også skal gøre noget ved alt det, der rent faktisk lige nu er ved at gøre det sværere for vores havmiljø at kunne blive genoprettet.
Derfor er det fuldstændig afgørende, at vi får den grønne trepart til at lykkes og sørger for, at der ikke bare bliver ved med at blive udledt kvælstof i vores hav.
Det er også helt afgørende, at alle partier husker, hvor vigtigt man mener havmiljøet er, når vi sidder inde ved forhandlingerne om f.eks. fiskeriet, så vi rent faktisk får taget nogle skridt i den rigtige retning, også i de aftaler, der ellers kan komme til at trække i den helt modsatte retning – for så kommer det jo ikke til at gøre den forskel, som vi alle sammen går og håber på – og at vi rent faktisk får sat de her penge af.
Jeg håber virkelig, at vi i fællesskab kan få taget nogle skridt i den rigtige retning for vores havnatur – at vi får plantet det ålegræs; at vi får mange flere stenrev – der er også flere af os, der var ude at hjælpe med at kaste de første sten til det – så vi får genoprettet tilstanden de steder, hvor vi i årevis har lavet så stor skade på vores havnatur, og så vi rent faktisk nu kan få lov at gå den modsatte vej, den rigtige vej, og at vi også stopper med det, der rent faktisk gør skade på nuværende tidspunkt.
Så håber jeg selvfølgelig, at vi kan få nogle gode svar fra ministeren i forhold til den del af det her lovforslag, der handler om dispensation fra havplanen.
Jeg synes, det kan give rigtig god mening, at der er en fleksibilitet i at kunne se på at give nogle midlertidige dispensationsmuligheder, og at den bemyndigelse kan ligge hos ministeren.
Men vi har selvfølgelig også behov for at have en tryghed i, at det her ikke kommer til at blive en afvigelse fra den havplan, vi alle sammen har været med til at indgå aftale om, så det ikke bliver en blankocheck til ministeren til bare at køre i en helt anden retning, men at det rent faktisk vil være til grønne tiltag, man kan bruge den dispensation.
Derfor har vi i hvert fald, ligesom mange andre har tilkendegivet, et ønske om lige at få uddybet det en lille smule i vores udvalgsbehandling.
Men lad os som sagt også lige huske, at Havnaturfonden er der altså god grund til at glædes over i dag.
Det vil jeg i hvert fald gøre.